  **บันทึกข้อความ**

**ส่วนราชการ** ภาควิชาวิศวกรรมคอมพิวเตอร์ โทร.๑๐๓๑ ต่อ ๑๔๐๓-๑๔๐๔

ที่ ศธ ๐๕๑๓.๑๐๘๐๓/ **วันที่**  ๖ ตุลาคม ๒๕๕๗

**เรื่อง** ขอกำหนดแนวทางการเรียนการสอนทุกรายวิชาฯ

เรียน คณาจารย์ประจำภาควิชาฯ ทุกท่าน

ด้วยภาควิชาวิศวกรรมคอมพิวเตอร์ ได้รับการร้องเรียนจากนิสิตและผู้ปกครองเกี่ยวกับการเรียน การสอน และการตัดเกรดของอาจารย์ผู้สอน ซึ่งที่ผ่านมา ได้มีอาจารย์ผู้สอนบางรายวิชาฯ ได้ดำเนินการแก้ไขคะแนนให้นิสิตเนื่องจากเหตุผลอันเหมาะสมในหลายกรณี แต่ปรากฏว่า บางรายวิชา คณะฯ ไม่อนุมัติการแก้ไขคะแนน เนื่องจากพิจารณาแล้วเห็นว่า จะมีผลกระทบต่อชื่อเสียงของภาควิชาฯ คณะฯ รวมถึงมหาวิทยาลัยฯ ซึ่งคณะฯ ได้ขอให้ภาควิชาฯ พิจารณาทบทวนการแก้ไขคะแนนนิสิตอย่างละเอียด และเพื่อแก้ไขปัญหาในระยะยาว ภาควิชาฯ จึงใคร่ขอกำหนดแนวทางการเรียนการสอนทุกรายวิชา รวมถึงการกรอกคะแนนออนไลน์ ให้เป็นไปในแนวทางเดียวกัน ดังนี้

1. ขอให้อาจารย์ประจำวิชาฯ ทุกท่าน จัดทำแผนการเรียนการสอน (Course Syllabus) ทุกรายวิชา และขอให้แจกแก่นิสิตผู้เรียนในชั่วโมงแรกของการเรียนการสอน โดยทั้งนี้ แผนการเรียนการสอน ต้องมีรายละเอียดอย่างชัดเจน เช่น การวัดผลสัมฤทธิ์ในการเรียน การประเมินผลการเรียน ตารางกิจกรรมที่เกี่ยวข้องกับการเรียนการสอน เป็นต้น
2. ขอให้อาจารย์ประจำวิชาฯ ทุกท่าน จัดสอบกลางภาค และปิดประกาศคะแนนสอบให้นิสิตทราบก่อนเพื่อให้นิสิตได้มีการพิจารณาการถอนรายวิชาฯ โดยทั้งนี้ต้องประกาศคะแนนก่อนวันสิ้นสุดการถอนรายวิชา
3. ขอให้อาจารย์ประจำวิชาฯ ทุกท่าน ประกาศคะแนนเก็บและคะแนนสุดท้ายทั้งหมดของนิสิต ทุกคนให้รับทราบก่อนที่จะมีการกรอกคะแนนออนไลน์ส่งมหาวิทยาลัยฯ เพื่อมิให้เกิดกรณีการแก้เกรดในภายหลังโดยไม่จำเป็น
4. กรณีที่มีเหตุผลความจำเป็นในการแก้ไขคะแนนนิสิต (KU 7) ขอให้อาจารย์ประจำวิชาฯ ทุกท่าน ได้โปรดพิจารณาชี้แจงเหตุผลความจำเป็นอย่างละเอียดเสนอต่อหัวหน้าภาควิชาฯ

จึงเรียนมาเพื่อโปรดทราบและพิจารณาดำเนินการในทุกรายวิชา ยกเว้นบางรายวิชาพิเศษ เช่น วิชาโครงงานวิศวกรรมคอมพิวเตอร์ โดยทั้งนี้ภาควิชาฯ ขอให้ยึดถือและปฏิบัติตั้งแต่ภาคการศึกษาต้น ปีการศึกษา ๒๕๕๗ เป็นต้นไป

(นายอนันต์ ผลเพิ่ม)

หัวหน้าภาควิชาวิศวกรรมคอมพิวเตอร์